Legal Document

Category: 333

Text:
13. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 316 της 29 Απρ./19 Μαΐου 1972 (ΦΕΚ Α΄  71) Διορθ. Ημαρτ. εν ΦΕΚ Α΄ 80 της 30  Μαΐου 1972 Περί καθορισμού της τιμής των φυλλαδίων σιγαροχάρτου καπνοπαραγωγών. Έχοντες υπ’ όψιν τας διατάξεις: α)Του άρθρ. 1 παρ. 1 και 2 του Α.Ν. 469/1937. β)Του άρθρ. μόνου του Α.Ν. 566/1937. γ)Του άρθρου μόνου του Α.Ν. 2590/1940. δ)Του άρθρ. 1 του Νόμ. 19/1944. ε)Του άρθρ. 12 παρ. 1 και 5 του Ν.Δ. 1071/1949 και ς)Την υπ’ αριθ. 197/1972 γνωμοδότησιν του Συμβουλίου Επικρατείας, προτάσει του Ημετέρου επί των Οικονομικών Υπουργού, απεφασίσαμεν και διατάσσομεν: Άρθρον μόνον.-Από 1 ης  Ιουν. 1972 η τιμή των φυλλαδίων σιγαροχάρτου καπνοπαραγωγών, ορίζεται εις λεπτά πεντήκοντα πέντε κατά φυλλάδιον των 50 φύλλων. 2.Έκαστον φυλλάδιον διατίθεται προς τους δικαιούχους εις τιμήν ανωτέραν της κατά τ’ ανωτέρω οριζομένης κατά λεπτά είκοσι πέντε εξ ων λεπτά μεν είκοσι παρακρατούσι δι’ αμοιβήν των και αποζημίωσίν των εν γένει οι διαθέτοντες το σιγαρόχαρτον εις τους καπνοπαραγωγούς κατά τη διαδικασίαν την οριζομένην υπό της παρ. 2 του άρθρ. 1 του Α.Ν. 469/1937, λεπτά δε πέντε βεβαιούνται και εισπράττονται ως δημόσιον έσοδον, υπό ίδιον κεφάλαιον και άρθρον του προϋπολογισμού και διατίθενται κατά τα εν άρθρ. 12 του Ν.Δ. 1071/1949 οριζόμενα. 3.Το Β.Δ/μα της 27/6-1.7.1952 «περί καθορισμού της τιμής των φυλλαδίων σιγαροχάρτου καπνοπαραγωγών» καταργείται από της ενάρξεως της ισχύος του παρόντος. Εις τον αυτόν επί των Οικονομικών Υπουργόν, ανατίθεμεν την δημοσίευσιν και εκτέλεσιν του παρόντος Δ/τος. 28.Ε.β.12-13 Φορολογία τσιγαρόχαρτου